การเมืองเล่น
ช่วงนี้ไม่รู้ว่าดาวดวงไหนโคจรเข้าไปในเรือนกรรมะของประธานสมาคมธนาคารไทย บุญทักษ์ หวังเจริญ
29 พ.ย. 2557

ช่วงนี้ไม่รู้ว่าดาวดวงไหนโคจรเข้าไปในเรือนกรรมะของประธานสมาคมธนาคารไทย บุญทักษ์ หวังเจริญ ซึ่งยังมีงานประจำเป็นซีอีโอธนาคารทหารไทย ทำให้งานชุกชุมจนแทบไม่มีเวลากระดิกตัวไปไหนเลย 
ใน 1 สัปดาห์ คุณพี่เขาต้องไปนั่งประชุมในฐานะ สนช. 2 วัน เป็นกรรมาธิการการเงิน และยังมีประชุม กกร. ประชุม กรอ. และอื่นๆ อีกมากมาย
สปาย 008 แอบได้ยินเพื่อนๆ เป็นห่วงคุณพี่บุญทักษ์ เพราะเป็นคนตรงเป๊ะ และโกหกไม่เป็น คิดยังไงก็พูดอย่างนั้น 
ยัง ยังไม่พอ เวลาชอบใจ สงสัย หรือไม่ชอบใจ ดูจากหน้าก็เดาอารมณ์ออกทันที
ฉะนั้น เพื่อนๆ จึงห่วงว่า เวลาไปประชุมสภา นั่งฟังเขาอภิปรายอะไรที่ไม่เป็นเหตุเป็นผล หรือน่าเบื่อ เกรงว่าหน้าจะบอกว่า “ผมเบื่อ” จะทำให้คนอื่นไม่พอใจหรือป่าวววว 
สหายคนหนึ่งจากแบงก์กสิกรไทย เล่าให้สปาย 008 ฟังว่า “บุญทักษ์พูดตลอดเวลาว่าผมไม่เล่นการเมือง แต่เพื่อนๆ ก็ขำและเตือนว่า ถ้าไม่เล่นการเมืองก็จะถูกการเมืองเล่นอ่ะ” 
ตอนนี้แค่กฎหมายฉบับเดียว คุณพี่บุญทักษ์ก็ทำท่าจะถูกเล่นซะแล้วฮ่า ฮ่า